32006R1978
L 368/89
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕГЛАМЕНТ (EO) № 1978/2006 НА КОМИСИЯТА
от 22 декември 2006 година
за изменение на Регламент (ЕО) № 448/2001 по отношение докладването на процедурите за отмяна и повторно използване на анулираните средства
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Регламент (ЕО) № 1260/1999 на Съвета от 21 юни 1999 г. за определяне на общи разпоредби за структурните фондове (1), и по-специално член 53, параграф 2 от него,
след консултации с комитета, създаден съгласно член 147 от Договора,
след консултации с Комитета по земеделски структури и развитие на селските райони,
след консултации с Комитета по структурите в рибарството и аквакултури,
като има предвид, че:
(1)
В член 2, параграф 3 и член 3, параграф 2 от Регламент (ЕО) № 448/2001 на Комисията от 2 март 2001 г. за определяне на подробни правила за прилагане на Регламент (EО) № 1260/1999 на Съвета по отношение на процедурата за извършване на финансови корекции на помощта, отпускана по структурните фондове (2) се изисква държавите-членки да докладват на Комисията за процедурите по отмяна, за стъпките, които вече са предприети или се налагат за адаптирането на системите за управление и контрол, както и да я информират за повторното използване на анулираните средства и за измененията във финансовия плана за подпомагане.
(2)
Опитът, придобит по време на прилагането на Регламент (ЕО) № 448/2001, е показал, че е необходимо да се изяснят и опростят тези изисквания.
(3)
По специално информацията, която трябва да бъде предоставена на Комисията, следва да се ограничи до общия размер на публичното финансиране по мярка, изведена от съответната програма, вследствие на цялостното или частичното анулиране на участието на Общността за операции и за информация относно реалното повторно използване на средства, освободени вследствие на анулиране на това финансиране. Информацията за приспособяване на системите за управление и контрол се предоставя от държавите-членки в годишните доклади, изискани в член 13 от Регламент (ЕО) № 438/2001 на Комисията от 2 март 2001 г. за определяне на подробни правила за прилагане на Регламент (EО) № 1260/1999 на Съвета по отношение на системите за управление и контрол на помощта, отпускана по структурните фондове (3).
(4)
Следователно Регламент (ЕО) № 448/2001 следва да бъде съответно изменен.
(5)
Мерките, предвидени в настоящия регламент, са в съответствие със становището на Комитета по развитие и преобразуване на регионите,
ПРИЕ НАСТОЯЩИЯ РЕГЛАМЕНТ:
Член 1
Регламент (ЕО) № 448/2001 се изменя, както следва:
1.
В член 2 параграф 3 се заменя със следното:
„3. Без да се накърнява информацията, която се изисква по отношение на възстановяването на суми съгласно член 8 от Регламент (ЕО) № 438/2001 на Комисията (4), държавите-членки изпращат на Комисията като приложение към последния си тримесечен отчет за всяка година, предоставян по силата на Регламент (ЕО) № 1681/94 на Комисията (5), декларация, установяваща по мярка общия размер на изтеглените публични средства вследствие на цялостно или частичното анулиране на участието на Общността в операциите, отчетите за разходи от предходната година за засегнатата програма.
2.
В член 3, параграф 2 второто изречение се изменя, както следва:
„Държавите-членки информират Комисията в доклада, споменат в член 2, параграф 3, за начина, по който освободените средства на Общността са били пренасочени вследствие на финансово изтегляне от програмата и са били повторно използвани.“
Член 2
Настоящият регламент влиза в сила на третия ден след датата на публикуването му в Официален вестник на Европейския съюз.
Настоящият регламент е задължителен в своята цялост и се прилага пряко във всички държави-членки.
Съставено в Брюксел на 22 декември 2006 година.